I. Mikloš, poslanec: (2008-10-21):
Ale ešte predtým by som sa dotkol toho, čo citovala pani poslankyňa Nachtmannová a ja možno na rozdiel od pána kolegu Freša jej verím, že taký článok vyšiel, a dokonca aj verím, že je to tak. A viete, v čom je problém? A myslím si, že keby ste si prečítali zákon, náš zákon, tak by ste to nepovažovali za problém. Áno, najmä na kapitálových trhoch dochádza k výkyvom. Dochádza k takým výkyvom, že tieto trhy strácajú dokonca až bilióny. Ale roky predtým, pár rokov predtým zarobili desiatky biliónov. Ak si pozriete na krivku výnosov akciových fondov, tak sú trvale rastúce, ale s krátkodobými výkyvmi, ktoré nikdy netrvajú 10 alebo 15 rokov v tom zmysle, že by 10 alebo 15 rokov trvalo, kým sa prekoná ten pokles. Ten pokles sa väčšinou prekoná v období kratšom ako rok. Pri najhlbších krízach je to v priebehu 2, 3 rokov. My hovoríme a viete, a preto hovorím, že ak by ste si prečítali zákon, tak by ste vedeli, že existujú prísne pravidlá aj z hľadiska toho, do čoho sa môže investovať, a vedeli by ste, že v posledných rokoch z toho sporivého plánu sa nemôže investovať do akcií, keďže akcie patria k rizikovým aktívam a v posledných rokoch sa investuje do menej rizikových aktív a to, že v tom dlhodobejšom horizonte sa môže, samozrejme, aj do akcií, tam je to riziko vyrovnané práve tou dlhodobosťou a tým, že dlhodobo akciové trhy rastú omnoho výraznejšie. Ak by ste si dali tú prácu, a vidím, že používate internet, ak by ste si porovnali celosvetový vývoj finančných trhov za posledných 50 alebo 100 rokov, robí sa to kĺzavými priemermi, tak by ste zistili, že priemerné ročné zhodnotenie za posledných 100 rokov kĺzavými priemermi finančných trhov je okolo 6 až 7 %, kým priemerný svetový rast reálnej mzdy je okolo 2 a 2,5 %. A ešte prvý pilier je obmedzený rastom nielen reálnej mzdy, ale aj demografickým vývojom. No a demografický vývoj je ten dôvod, ktorý ma vlastne viedol k tomu, prečo znovu vystupujem. Pani ministerka, mňa sa vôbec nedotklo, ani ma nijako neoslovilo to, že na mňa chcete brať papek. Berte na mňa, čo chcete, ak nemáte presvedčivejšie argumenty, pokojne. Nad tým by som sa povzniesol ľahkým úsmevom. Dôvod, prečo tu vystupujem, je ten, že sa chcem zásadne ohradiť a vyprosiť si vašu lživú a nepravdivú interpretáciu toho, čo hovorím o starnutí obyvateľstva. Ja si vyprosím, aby vy ste interpretovali moje slová tak, že ja nedožičím ľuďom, aby žili dlhšie. To je bohapustá lož, to je lživá interpretácia mojich slov, ktoré som nikdy nepovedal a nikdy tak ani nemyslel. Považujem za hrubú demagógiu z vašej strany, ak takýmto spôsobom lživo interpretujete to, čo som tu hovoril. To, čo som tu hovoril, na tom trvám a stojím si za tým, je skutočnosť, že dochádza k starnutiu obyvateľstva. Dochádza aj preto, že ľudia žijú dlhšie, čo je veľmi dobre, ale dochádza aj preto, že sa rodí menej detí, čo nie je až také dobré, ale to kľúčové a podstatné je, že to starnutie obyvateľstva, pani ministerka, budete mať možnosť vystúpiť, verím, že v rozprave vystúpite, aby som mohol reagovať ešte, kľúčové a podstatné je, že ten problém starnutia obyvateľstva tu je, či sa nám to páči, alebo nie, že ten problém vznikal v dôsledku aj dlhšej strednej dĺžky života, ktorú, samozrejme, všetci vítame a ja tiež, aj nižšej pôrodnosti, s ktorou by bolo treba niečo robiť, nerobíte. Ale zásadný problém, ktorý tu je, že ten problém starnutia obyvateľstva, ten problém nepriaznivého demografického vývoja nieže neriešite, ale riešenia, ktoré založila budúca vláda, ktoré spočívajú v silnom druhom pilieri, čo potvrdzuje správnosť takéhoto riešenia, potvrdzuje aj vami objednaná vízia do roku 2030. Toto ešte nabúravate, vyháňate ľudí z druhého piliera a ohrozujete dlhodobú udržateľnosť verejných financií, ohrozujete budúce dôchodky. Tak ak z nás dvoch, pani ministerka, niekto nedožičí nielen dlhší vek, ale aj dôstojnú starobu z hľadiska primeraných príjmov, tak ste to vy a nie ja. Pretože vy ohrozujete udržateľnosť dôchodkového systému, pretože vy oslabujete druhý pilier a preto, že oslabovanie druhého piliera, to netvrdím len ja, to tvrdia všetci ekonómovia, tvrdia to aj tí, ktorí vám vypracovali víziu Slovenska do roku 2030, pretože oslabovanie druhého piliera ohrozuje dlhodobú udržateľnosť dôchodkového systému. Ďakujem. (Potlesk.)